Document ID: 32007R1423

KOMISIJAS REGULA (EK) Nr. 1423/2007
(2007. gada 4. decembris),
ar kuru groza Regulu (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1) un jo īpaši tās 9. panta 2. punktu, un attiecīgos pantus citās regulās par lauksaimniecības produktu tirgu kopējo organizāciju,
tā kā:
(1)
Komisijas Regulas (EK) Nr. 1291/2000 (2) 19. pantā paredzēta iespēja importa un eksporta licences, kā arī sertifikātus izdot elektroniskā formā.
(2)
Pieredze liecina, ka ievešanas un izvešanas darbību efektivitātes uzlabošanas labad minētās regulas 25. panta noteikumus var uzlabot tā, lai būtu skaidrs, ka attiecīgās dalībvalsts kompetentā iestāde licences un sertifikātus var glabāt un administrēt elektroniskā formā, nevis izdodot tās importētājam vai eksportētājam, un ka tad, ja informācija par eksportu izdevējai iestādei ir iesniegta un nosūtīta elektroniski, arī ierakstus elektroniskajā eksporta licencē vai sertifikātā, kā arī tā indosamentu var veikt elektroniski.
(3)
Tālab Regula (EK) Nr. 1291/2000 ir attiecīgi jāgroza.
(4)
Šajā regulā paredzētie pasākumi ir saskaņā ar visu attiecīgo pārvaldības komiteju atzinumiem,
IR PIEŅĒMUSI ŠO REGULU.
1. pants
Regulas (EK) Nr. 1291/2000 25. pantu groza šādi.
a)
Minētā panta 1. punktu aizstāj ar turpmāko:
“1. Neatkāpjoties no 24. panta, dalībvalsts drīkst atļaut licenci vai sertifikātu:
a)
iesniegt izdevējai iestādei vai iestādei, kura ir atbildīga par kompensācijas izmaksu;
b)
gadījumos, uz kuriem attiecas 19. pants, uzglabāt izdevējas iestādes vai par kompensācijas izmaksu atbildīgās iestādes datu bāzē.”
b)
Minētā panta 3. punktu aizstāj ar turpmāko:
“3. Dalībvalsts lemj, kurai iestādei ir jāveic ieraksts licencē vai sertifikātā un tas jāindosē.
Tomēr licences vai sertifikāta piešķiršanu un apstiprināšanu uzskata par izdarītu arī tad, ja:
a)
dokuments, kas sīki apraksta izvestos daudzumus, ir sagatavots ar datoru, bet tam jābūt pievienotam licencei vai sertifikātam un reģistrētam kopā ar to;
b)
ziņas par izvestajiem daudzumiem ir reģistrētas oficiālā attiecīgās dalībvalsts datu bāzē, un šīs ziņas un elektroniskais sertifikāts ir saistīti. Dalībvalsts var izvēlēties šo informāciju arhivēt, izmantojot elektronisko dokumentu izdrukas uz papīra.
Par ieraksta datumu uzskata 24. panta 1. punktā minētās deklarācijas pieņemšanas datumu.”
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 4. decembrī

Labels: 12
3
6